"Executarea silită nu va mai putea fi încuviinţată de executorii judecătoreşti. Competenţa de a încuviinţa cererea de executare silită va reveni instanţei judecătoreşti, care va efectua, astfel, un control judecătoresc preventiv asupra declanşării procedurii de executare silită propriu-zisă, ca garanţie a respectării dreptului justiţiabililor la un proces echitabil”, se arată într-un comunicat de presă al Guvernului.

Până în prezent, competenţa de încuviinţare a cererii de executare silită a aparţinut executorilor judecătoreşti. Această atribuţie le-a fost acordată începând cu anul 2014, în urma unei modificări aduse Codului de procedură civilă prin Legea nr.138/2014.

"S-a revenit la vechea formulă prin care erau declanşate executările judecătoreşti prin decizia instanţei", a precizat purtătorul de cuvânt al Guvernului, Dan Suciu.

Curtea Constituţională a constatat, recent, că declanşarea executării silite fără un controlul judecătoresc prealabil încalcă exigenţele dreptului la un proces echitabil, prin lipsa garanţiilor de imparţialitate şi independenţă specifice numai instanţelor judecătoreşti. Totodată, Curtea Constituţională a reţinut că încuviinţarea executării silite nu poate fi delegată executorului judecătoresc, acesta nefăcând parte din autoritatea judecătorească.